Шчербиновски рејон
Шчербиновски рејон () административно-територијална је јединица другог нивоа и општински рејон смештен на крајњем северозападу Краснодарске Покрајине, на крајњем југозападу европског дела Руске Федерације.

Административни центар рејона налази се у селу (станици) Старошчербиновскаја. 

Према подацима националне статистичке службе Русије за 2017. на територији рејона живело је 36.109 становника или у просеку око 27,4 ст/км². По броју становника налази се на 35. месту међу административним јединицама Покрајине. Површина рејона је 1.377 км².

Географија 

Шчербиновски рејон налази се у северозападном делу Краснодарске Покрајине, обухвата територију површине 1.377 км² и по том параметру налази се на 29. месту међу општинским јединицама у покрајини. Граничи се са Азовским рејоном Ростовске области на североистоку, на истоку је Староминшки, југу Каневски и југозападу Јејски рејон. На северозападу излази на обале Азовског мора, односно на његов Јејски лиман и Таганрошки залив који су међусобно раздвојени Глафировском превлаком. 

Преко територије рејона протичу реке Јеја и Јасени, а уз ушће Јеје налази се ниско и јако замочварено земљиште обрасло трском и шашом. Територија Шчербиновског рејона налази се на подручју Кубањско-приазовске низије и одликује је типичан степски рељеф. Укупна дужина обалне линије је 90 км. 

Клима је умереноконтинентална и одликује се изразито топлим летима и благим зимама. Најтоплији месец је јун са просечном температуром ваздуха од 24,2 °C, а најхладнији је јануар са просеком од −5,5 °C. Рејон се налази у зони деловања јаких ветрова, а просечна брзина ветра на годишњем нивоу је 5,9 м/с. Просечна годишња сума падавина је око 481 мм. 

Преко територије рејона пролази деоница локалног друма Краснодар—Јејск, те железничка пруга Староминскаја—Јејск.

Историја 
Шчербиновски рејон званично је успостављен 31. децембра 1934. године издвајањем његове територије из Јејског рејона. У границама Краснодарске Покрајине је од њеног оснивања 1937. године. Привремено је био распуштен у периоду 1963−1966. када је његова територија била инкорпорирана у суседни Јејски рејон. 

У садашњим административним границама је од 2005. године.

Демографија и административна подела 
Према подацима са пописа становништва из 2010. на територији рејона живело је укупно 37.301 становника, док је према процени из 2017. ту живело 36.109 становника, или у просеку око 27,4 ст/км². По броју становника Шчербиновски рејон се налази на 35. месту у покрајини.

Напомена:* Према процени националне статистичке службе. 

На територији рејона налази се укупно 15 насељених места сеоског типа административно подељених на 8 сеоских општина. Административни центар рејона је село (станица) Старошчербиновскаја са око 17.000 становника.

Види још 
 Краснодарска Покрајина
 Старошчербиновскаја

Референце

Спољашње везе 

 

Рејони Краснодарског краја